K. Tóthová, poslankyňa: (2001-09-05):
A ako ste sa páni poslanci vládnej koalície zachovali? Tak ako vždy. Hlasovali ste proti. Vás nezaujíma, aká je situácia v spoločnosti? Vás nezaujímajú, aké problémy majú ľudia? Vás nezaujíma, a to je už konštatovanie, nie otázka, problém ani dôchodcov, ako žijú. Všetky vaše návrhy, ktoré tu vy z vládnej koalície dávate na zvýšenie dôchodkov, sú už kroky volebné, ktoré nie sú motivované vaším sociálny cítením, ale populizmom, ale tým, aby ste si získali náklonnosť týchto ľudí viacerých dôverčivých a opätovne po voľbách sa na nich vykašlali, a tým ich vlastne podviedli. Možno mi poviete, že sú to tvrdé slová, ale sú pravdivé, pretože ak by ste mali sociálne cítenie, tak aj pred rozhodovaním o zvýšení dôchodku budete zvedaví a budete žiadať vládu, aby dala správu, aké sú dopady vašich ekonomických balíčkov, vašich opatrení na najslabšie sociálne skupiny. A že toto je vaša pravá tvár, že bolo sľubované lepšie žiť a podobne, o tom sa tu nebudem zmieňovať, ale je to smutné. A považujem si za povinnosť toto aspoň náznakom pripomenúť pri prerokúvaní zákona. Vy ste sa museli stretnúť tí, ktorí ste prišli 1. septembra, s ľuďmi, ktorí navštívili Národnú radu. A nepovedzte mi, že ste nepočuli od nich, aká je ich situácia. Nepovedzte mi, že ste nemohli vidieť ich zúfalstvo, a nepovedzte mi, že ste necítili ich zlosť nad vaším vládnutím. A pokiaľ Slovenská televízia to zovšeobecnila, chcem vám povedať, že ja som toto z ich strany nepocítila. Ja chodím mestskou dopravou a diskutujem s ľuďmi a viem, že situácia dôchodkov je skutočne veľmi zlá jednak tým, že vzrastajú nároky, finančná náročnosť zabezpečenia základných životných potrieb, a jednak to je tlak rezortu sociálnych vecí, ktorý nenáležite zvyšuje dôchodky, a to ja pokojne môžem povedať, pretože bývalá Mečiarova vláda, a pán poslanec Kalman vám tu jasne to prezentoval na číslach Štatistického úradu, čiže to nie je populizmus, valorizovala dôchodky tak, že skutočne rástli aj k porovnaniu životných nákladov. A dnes vy tu dávate takéto návrhy? Takže pri tom styku ja s ľuďmi viem, že z jednej strany tlačí rezort sociálnych vecí tým, že, ako som spomenula, nevalorizuje, a z druhej strany tlačí rezort zdravotníctva. A najviac tlačí na práve skupinu dôchodcov. Veď to, čo sa robí s liekmi, to, čo sa robí so sociálnymi pomôckami, to je nehorázne. A dovoľte mi, aby som povedala, že začínam v tom vnímať aj politický podtón. Začínam v tom vnímať politický podtón v tom zmysle, že Hnutie za demokratické Slovensko prevažnú časť alebo ak chcete dosť veľkú časť voličov má práve v tejto skupine. A dochádza tu vlastne k ekonomickej eutanázii. Nedá mi v tejto súvislosti, ak by ste mi chceli povedať, že vymýšľam, nespomenúť si na vyjadrenie redaktora Aleša Krátkeho v Novom Čase, ktorý povedal, že o voličov HZDS sa postará matka príroda. A mám pocit, že vy veľmi účinne tejto matke prírody chcete mnohými opatreniami pomôcť. Veľmi rada by som sa mýlila a veľmi rada by som toto nekonštatovala. Ale nedá mi to nekonštatovať, keďže ohlasujú sa zvýšenia plynu, zvýšenia elektriky a to, o čo valorizujete dnes dôchodky, to nepokryje ani tieto vaše ďalšie pripravované kroky. A nechce sa mi veriť, že by ste nedostávali listy sociálne ubiedených skupín obyvateľstva, a teraz poviem od dôchodcov, ktorí viac než zúfalé listy píšu. A to nie sú starecké posťažovania, pretože množstvo listov, ktoré dostávam, keďže vedia, že som vo výbore pre ľudské práva a národnosti, práve apelujú na ľudskú stránku celého problému a ako prílohu mi predkladajú kópie poplatkov za užívanie bytu, kópie poplatkov za služby spojené s bývaním, plyn, elektriku, televíziu, rádio a častokrát vychádza, že im ostáva na osobu 1 000, 1 200 korún na mesiac a v niektorých zúfalých prípadoch 500, 600 korún. Vážení, máte to svedomie toto prechádzať? Asi áno, pretože ste včera hlasovali proti tomu, aby vláda nám dala informáciu o dopadoch na najslabšie sociálne vrstvy. Vy nechcete vedieť pravdu. A zrejme pri životnom štýle, ktorý my máme, vy sa s tou životnou pravdou ani nechcete stretnúť. Tak aspoň si prečítajte listy, ktoré dostávate, pretože neverím, že by aj vám obdobné listy, ako dostávam ja a moji kolegovia, nepísali. Ba dokonca viem o tom, lebo častokrát dostanem kópiu listu, ktorý bol poslaný tomu alebo tomu koaličnému poslancovi. Na záver, vážené panie poslankyne, vážení páni poslanci, dovoľte mi, aby som povedal ešte niekoľko krátkych poznámok. Vládou navrhované päťpercentné zvýšenie je výsmech. Nie je len výsmech, ale je to podľa mňa pre niektoré prípady až neľudské, pretože my tlačíme tých ľudí nie na hranicu biedy, ale už tam, kde končí dôstojnosť života a sú to ľudia, ktorí sa vlastne postarali o to, aby my sme mali to, čo dnes máme, a možno sú to ľudia, ktorí prispeli k tomu, aby my sme získali to vzdelanie, ktoré máme, aby sme mohli byť tam, kde chceme. Národ, ktorý si nevie uctiť svojich starších, nie je kultúrnym národom. A ja si myslím, že finančné zabezpečenie nie je len povinnosťou, teda dôstojné finančné zabezpečenie nie je len povinnosťou vyplývajúcou z ústavy, ale je aj otázkou kultúry a morálky toho ktorého národa. Preto jednoznačne hovorím, že tento vládny návrh podporiť nemôžeme. Nie preto, že chceme byť populistickí, ale preto, že skutočne situácia je taká, že tento návrh nie je podporiteľný, pokiaľ trošku človek má zodpovednosť k svojim voličom. Ďakujem vám za pozornosť. I. Presperín, podpredseda NR SR: Ďakujem pekne, pani poslankyňa. Faktické poznámky - sú prihlásení páni poslanci a poslankyne na tabuli, ako posledný štvrtý pán poslanec Krajči. Uzatváram možnosť ďalších prihlásení do faktických poznámok. Dávam slovo pánovi poslancovi Jasovskému. Nech sa páči.